Salah siji panganan khas Sumenep sing wis suwe disenengi wargane yaiku rujak curek. Rujak curek iki didol turut kampung. Yen rujak umume isine maneka werna woh-wohan, lonthong, kikil, janganan, lan liya-liyane diirisi lan diulet dadi siji karo bumbune, ning rujak curek seje. Bahane mung timun wutuh, jerone dikrowok diiseni bumbu rujak. Carane mangan uga beda, ora diwadhahi piring utawa pincuk, ning langsung dikrokoti. Bumbune disiapake dhisik, yakuwi kacang cina sing wis digoreng sak kulite, lombok, uyah, gula abang, lan petis Medura. Kabeh bumbu iki diuleg nganti lembut. Timun sing wis diumbah dibolongi saka pucuk, isine ditokake diseleh neng layah isi bumbu mau. Isi timun diurap karo bumbu, dilebokake maneh menyang jero timun. Terus timun isi bumbu mau dikrokoti.